आंनि थांखि आरो नोजोरा मोनसेल’मोन, जेरैखिब्लाबो BKWACखौ आसाम बिसाइख’थिनि सिगां दानांगोन। गोबाङानो आंखौ बे समाव आंनि बे थांखिखौ बारा साबजायाखैसै होननानै बुंदोंमोन। बुंनो थाङोब्ला गमामायैनो बेयो आंनि राजखान्थि जिउवाव गिदिर अरनि आन्जादमोन। मानोना सासे राजखान्थियारि सुबुंनि थाखाय गावनि राजखान्थि हान्जा आरो राज्यो सभा बादिनि एम पि मासिखौ नागारनाया गोरलै बाथ्रा नङा। राजखान्थिगिरि सुबुंनि इउना मा जाहैगोन बेखौ रावबो बुंनो हाया। थिग बिदिनो बिपिएफ आरो एम पि मासिखौ नागारनायनि उनाव आंनि राजखान्थियारि जिउ राहाखौ एबा केरियारखौ गायसनफिननो हागोन बेनि जेबो रोखाथि गैयामोन। नाथाय दिनै बयनिबो अननाय, मदद आरो अबंलावरिनि बोरसारस्रिनायाव आं दिनै थांखिबादियै BKWACखौ गायसननो हाबाय आरो राज्यो सभानि मासियावबो फिन जिरायफिननो हाबाय। ओंखायनो आं सानो आंनि बे BKWACखौ दाफुंनायनि थाखाय बिपिएफ हान्जा आरो एम पि मासिखौ नागारनाया गेबें थांखिमोन ।